Врз основа на член 91, став 3 од Законот за животната средина („Сл. весник на РМ“ бр. 53/05, 81/05, 24/07, 159/08, 83/09, 48/10, 124/10, 51/11, 123/12, 93/13, 187/13, 42/14, 44/15, 129/15 и 39/16) изготвен е

**ЗАПИСНИК ОД ОДРЖАНА ЈАВНА РАСПРАВА**

**ЗА**

**СТУДИЈА ЗА ОЦЕНКА НА ВЛИЈАНИЕ ВРЗ ЖИВОТНАТА СРЕДИНА ЗА ПЕЛАГОНИСКИ РЕГИОН ЗА ПРОЕКТОТ: „ПОДГОТОВКА НА ПОТРЕБНИ ДОКУМЕНТИ ЗА ВОСПОСТАВУВАЊЕ НА ИНТЕГРИРАН И ФИНАНСИСКИ САМО ОДРЖЛИВ СИСТЕМ ЗА УПРАВУВАЊЕ СО ОТПАД ВО ПЕЛАГОНИСКИ, ЈУГОЗАПАДЕН, ВАРДАРСКИ И СКОПСКИ РЕГИОН “**

Јавната расправа се одржа на ден 25 јули 2017 (вторник) во просториите на **Општинската сала во Општина Новаци** со почеток во 12 часот. Од Министерството за животна средина и просторно планирање беа присутни г-н Александар Петковски, г-ѓа Ана Каранфилова Мазневска, г-ѓа Дејана Тодоровска и г-ѓа Злата Трпевска. Од страна на изготвувачот на студијата за оцена на влијанијата врз животната средина беа присутни г-н Кристос Цомпанидис, Г-ѓа Елени Иеремиади, г-ца Кристина Петровска, г-ѓа Анета Китевска. Јавната расправа ја отвори Градоначалникот на општината Новаци. Расправата ја водеше г-н Александар Петковски со следниот дневен ред:

* Претставување на причината за одржување на јавната расправа и дотогаш реализираните чекори во ОВЖС постапката;
* Претставување на учесниците;
* Презентација на Студијата за оценка на влијанија врз животната средина
* Дискусија по однос на Студијата за ОВЖС;
* Затварање на јавната расправа.

Откако г-н Александар Петковски ја објасни потребата од одржување на оваа јавна расправа како и потребата од спроведување на ваквата активност и ги претстави сите учесници, му даде збор на г-н Кристос Сомпанидис да ја претстави Студијата.

Презентацијата ја започна г-н Кристос Цомпанидис, додека делот со влијанијата, мерките за ублажување и програмата за мониторинг беше презентиран од страна на г-ѓа Елени Иеремиади.

По завршување на презентацијата, г-н Александар Петковски ја отвори дискусијата за предметната Студија.

**Коментар: Миле Јакимовски во има на претставници од ЕЛЕМ и РЕК Битола**

Генерално гледано целокупниот концепт на регионална санитарна депонија е прифатлив, меѓутоа има еден мал проблем кој треба да се погледне заеднички со колегите од ЕЛЕМ и РЕК Битола, а тоа е проблемот при изборот на локацијата. Бидејќи тука околу 6 – 6,5 ха влегуваат во експанзиционото подрачје на активните рудниците кои сега се и ќе бидат во период на експлотација во наредните 11 години. Покрај другите инфраструктурни проекти како што е цевководот, далеководот, плановите за развој, сите тие проблеми се надминливи, меѓутоа на постојната локација тие 6 - 6,5 ха се проблематични затоа што природната екплотација сеуште трае и ќе трае во наредните 10 години. Така да, тоа е заедничкиот став на менаџментот на ЕЛЕМ и РЕК Битола во понатамошниот период да се изнајде решение за локацијата. Како што сме се запознаени потребно е околу 20-22 ха за депонијата, тоа не мала површина. Тие стојат на располагање од аспект на логистика, ги доставиле картите електронски а ги имаат и во хартиена верзија локациите кои се предвидени од страна на проектот. Меѓутоа, сметаат дека дошло до недоразбирање и дека добро би било тоа во првична фаза од проектот да се дискутира за да се најде конкретно решение, но сметаат дека понатака во соработка со МЖСПП и локалната самоуправа и дел од проектниот тимот ќе се изнајде решение. Би сакале ова да влезе во записникот за јавна расправа бидејќи ова е еден од покруцијалните проблеми. Сите други концепти за регионализација им се добро познати и придобивките од таков тип на депонија ќе бидат многу големи, отколку што е сегашната ситуација. Запознаени се со што располага Р. Македонија сега, дека освен Дрисла која задоволува дел од техничките стандарди, сето друго е во вид на привремени депонии каде отпадот максимално не е адекватно третиран.

**Одговор: Г-н Кристос Цомпанидис**

Се заблагодари за укажаната можност да се разговара за ова. За да може ЕЛЕМ да покаже интерес да обезбеди земјиште за проектот, најпрвин треба да се докаже дека земјиштето е адекватно. Истакна дека доколку со оценката за влијание врз животната средина или преку испитувањето на земјиштето се покаже дека истото не е адекватно за изградба на депонија, тогаш нема причина да се бара од ЕЛЕМ да го обезбеди земјиштето. Сега сме во оваа фаза и, како што и Вие рековте, имате 6-6,5 ha активни во нашиот проект (22 ha). Познато Ви е дека разменуваме податоци за да видиме дали можеме да ги прилагодиме нашите решенија со Вашите проекти. Така што, генерално, Вие имате многу големо подрачје таму со многу проекти, при што се обидуваме заеднички да најдеме решение, разменуваме податоци, и како прв резултат во оваа област со ЕЛЕМ, и постојната депонија која не му припаѓа на ЕЛЕМ е адекватна постројка. Сега ќе треба да соработуваме за да го најдеме најдоброто решение за Одборот на ЕЛЕМ.

**Коментар: Љупчо Крстевски – ЈКП Пролетер Ресен**

Информираше дека во поглед на управувањето со органскиот отпад се понапред од Прилеп. Имаат компостара и околу ¼ од отпадот веќе се преработува во компост од околу 3000 м3 суровина се добива 2000 м3 готов производ. Посочи дека засега го немаат опфатено индивидуалниот сектор, туку опфатени се само колективните маркети и производствени капацитети и произведуваат компост.

**Одговор: Г-н Кристос Цомпанидис**

Истакна дека како и претходно кажал ги разгледавле сите планови и програми за управување со отпад во сите 9 општини. Во Вашиот план не забележавме дека во моментов имате активности за компостирање во Ресен. Ова е една од причините зошто се случува оваа јавна расправа. Така што, ако има такви активности тогаш доставете ни податоци и ќе ги вметнеме на крајот од процесот на консултации во ажурираната верзија на оценката за влијание врз животната средина, пред да биде испратена на финално одобрување. Нашиот тим ќе стапи во контакт со Вас за да ги добиеме тие податоци и да ги вметнеме.

По завршената дискусија, г-н Александар Петковски им се заблагодари на сите присутни и ја затвори јавната расправа во 14:15 часот.